Kristian Jensen (V), 2008-04-14:
Jeg bliver så ked af det.
Jeg bliver nemlig altid ked af det, når unge, fornuftige, uspolerede politikere kommer ind på Christiansborg og i løbet af alt for kort tid udviser en klar tendens til nørdet opførsel.
Når hr. Jesper Petersen kan betragte skattelovgivningens kompleksitet og størrelse som charmerende og fascinerende, må jeg sige, at hr. Jesper Petersen er godt på vej til at blive skattemæssig nørd i stedet for at være et frisk pust i Folketinget.
Og det er trods alt kun et halvt år efter folketingsvalget - rigelig tidligt - så jeg håber, at hr. Jesper Petersen vil finde tilbage til den friskhed, der prægede de første måneder, i stedet for at lade sig fascinere af de her godt 120 siders nørdede lovtekst og kalde dem charmerende.
Når det er sagt, må jeg sige, at det er et nødvendigt og godt og klogt stykke juridisk arbejde, der ligger her, for vi har haft nogle forhold bl.a. på boligmarkedet og nogle ændringer i arveafgiftsloven, der gør, at den nuværende dødsbobeskatning ikke er tidssvarende.
Derfor har vi valgt at indrette lovgivningen både efter andre lovgivningsmæssige ændringer og efter de virkelige forhold i Danmark.
Der er bl.a. det, at boligmarkedet har udviklet sig meget, og det har gjort, at langt flere dødsboer end egentlig beregnet er blevet skattepligtige, og vi har derfor skullet bruge de efterladtes tid på at finde de nødvendige papirer frem, samtidig med at vi har skullet bruge skattemedarbejdernes tid på at lave beregninger, som vi egentlig ikke mente der var nødvendige.
Hvis man kigger på udviklingen i, hvor mange skattepligtige dødsboer der er, kan man se, at der altså har været en 15-procents-stigning - vi går fra en faktor 100 til en faktor 115 - i antallet af skattepligtige dødsboer primært på grund af en stigning i ejendomsværdierne.
Det kan vi imødegå ved nu igen at lave en ekstraordinær forhøjelse.
Der er et par stykker, der har været inde på spørgsmålet om provenuer
både Socialdemokratiet og SF har været inde på spørgsmålet tilsyneladende foranlediget af bl.a. Dansk Told- & Skatteforbund og deres høringssvar.
Til det skal jeg sige, at det høringssvar blev givet med baggrund i det lovforslag, der var sendt i høring.
Der har efterfølgende været en vurdering af de indkomne høringssvar og en ganske markant tilretning af forslaget fra det, der var sendt i høring, og så til det, vi fremsætter nu.
Bl.a. er den foreslåede forhøjelse af beløbsgrænsen for skattepligt til 10 mio. kr. bortfaldet.
Derfor er de kommentarer om provenuvirkninger, som måtte komme, tilsyneladende baseret på det tidligere forslag og ikke på det forslag, som vi behandler her i salen i dag.
Jeg håber, at vi under udvalgsarbejdet kan få det yderligere afklaret, sådan at også de skeptiske partier kan se, at vi naturligvis ikke kommer frem med urealistiske provenuvirkninger.
Det er alene et spørgsmål om, at forslaget rent faktisk har gennemgået adskillige ændringer fra det lovforslag, der var sendt i høring, og til det, der nu er en aftale om.
Min sidste kommentar skal være til hr. Niels Helveg Petersen.
Jeg er sådan set
Sagen er den, at lovforslaget her har afventet en afklaring af og enighed om finansieringen af det provenutab, der er.
Selv om det ikke er så stort, mente vi alligevel, at det var klogest at have en aftale på plads, og derfor blev det en del af den udsatte finanslovforhandling.
Det er sådan, at høringssvarene og det høringsnotat, som Skatteministeriet har udarbejdet på baggrund af det oprindelige forslag, blev oversendt til Folketinget den 10. oktober og omdelt på bilag 22 alm. del.
Så vi har altså sendt det her over til Skatteudvalget - og dermed givet udvalget mulighed for at stifte bekendtskab med det - ret tidligt i forløbet.
Vi har gjort det, vi kunne, for at få så meget lagt frem som muligt, men vi har desværre været nødt til at vente på en finanslovaftale, som blev indgået sent.
Forhistorien er naturligvis, at folketingsvalget og udarbejdelsen er et nyt finanslovforslag udskød behandlingen osv., så der er selvfølgelig en saglig forklaring på, at det er kommet så sent.
Det skal ikke ændre ved, at jeg principielt er enig, og derfor vil vi også fremover bestræbe os på, at lovforslag af den her art kommer tidligere i folketingssamlingens forløb, så Skatteudvalget har mulighed for at gøre deres arbejde godt og grundigt og hjælpe os med at gøre lovforslagene så præcise som muligt.